Jegyzőkönyv

2016. augusztus 25. napján 18,00 órakor a Pethőhenye Faluház helyiségében megtartott nyilvános képviselő-testületi ülésről.

**Jelen vannak** Deák István György polgármester

 Szabó Frigyes alpolgármester

 Bartus Dávid képviselő

 Porpáczy Andrásné képviselő

 Kövesi Ferencné képviselő

 Szita Gabriella jegyző

**Tanácskozási Joggal meghívottak:**

 Böcskey Zsolt Zalavíz Zrt szennyvízágazat vezetője

Az ülésen 2 állampolgár vett részt.

**Deák István György polgármester** köszöntötte a megjelenteket, ezt követően megállapította, hogy az ülés határozatképes, jelenlévő képviselők száma 5 fő. majd javaslatot tett a napirendekre. A képviselő-testület 5 igen egyhangú szavazattal a kiküldött napirendtől eltérően az alábbi napirendet fogadta el.

**Napirend:**

1. **15 éves gördülő fejlesztési terv megtárgyalása
Előadó: Deák István György polgármester**
2. **Egyebek**

**Napirend tárgyalása:**

1. **15 éves gördülő fejlesztési terv megtárgyalása**

**Előadó: Deák István György polgármester**

**Deák István György polgármester:** Elmondta, hogy kiküldésre kerültek a napirend tárgyában a Zalavíz Zrt által készített tervek. Mivel ők nem vízügyi szakemberek, ezért kértek szakmai segítséget. Az előző ülésen az alpolgármester megjegyezte, hogy Pethőhenyét érintően nincsen különösebb fejlesztés tervezve. Nem érti, hogy a régi rendszerek felújítását miért nem a régi rendszer felújítási pénzeiből fedezik. Zalaszentivánon a vízhálózat 1967 körül lett kialakítva, akkor miért ez az új rendszer újítja azt fel. Inkább pályázni kellene erre. Jó lenne azt külön kezelni, hiszen nem együtt épült a többi faluval az a rendszer. Most, amikor ott javít valamit a Zalavíz az 20-30 éves dolgokat javít.Pl. a Bölcsőde építés során, amikor jött, hogy a tűzcsapot ki kell cserélni 180 e Ft-ért. A tervezőnek tudnia kellett volna, hogy ott akkor tűzcsapot kell cserélni. Az miért terhelt minket. Azt kérné, hogy a felújításba azokat a dolgokat is tegyék bele, ami Pethőhenyének szükséges.

**Böcskey Zsolt Zalavíz Zrt:** A fejlesztési terv csak annyi fejlesztést tartalmaz, amennyi használati díj képződik éves szinten. A beruházást az önkormányzat tervezi. Az említett Zalaszentiváni Vízmű telep fejlesztése azért szerepel…

**Deák István György polgármester:** Amikor a másik településen van a fejlesztés akkor Pethőhenyének miért kell abba fizetni.

**Böcskey Zsolt Zalavíz Zrt:** Azért kell hozzájárulni, mert ez egy közös rendszer, akkor Pethőhenyén nem lenne víz ha ott nem működne a rendszer. Véleményük szerint a legjobb az lenne, ha egy pályázattal meg tudnák azokat a dolgokat oldani, amelyekről korábban beszéltek, illetve amelyeket a Zalavíz Zrt javasolt. A szennyvíz hálózat esetén 2700 e Ft a rendelkezésre álló összeg. Ebben az esetben a legfontosabb felújítások lettek betervezve. A terven lehet módosítani, amennyiben észrevétel van, azt meg kell tenni. A szabályozás szerint a használati díj mértékét nem lehet túllépni, illetve túllépés esetén biztosítani kell annak forrását.

**Deák István György polgármester** Kérte legalább 4-5 évre ismertesse a tervet

**Böcskey Zsolt Zalavíz Zrt:** Ismertette a kiküldött dokumentumból a szennyvíz rendszer tervezett felújítási munkáit.

**Deák István György polgármester** Mennyi egy szivattyú felújítás?

**Böcskey Zsolt Zalavíz Zrt:** Attól függ, mit kell javítani. Amennyiben tekercselni kell, az kisebb kiadás, amennyiben járókerék csere is van az már százezer feletti tételt jelent.

**Deák István György polgármester** Amit a Zalavíz Zrt visszaadott két szivattyút, abból egy rossz volt. Tönkre megy állásában? Öntözésre akarták használni.

**Böcskey Zsolt Zalavíz Zrt:** Lehet, hogy az energia felvételt nem bírta a rendszer. Erre nem tud érdemben válaszolni. Öntözésre nem jó, mert nagyon nagy mennyiségű vizet termel. Tovább folytatta a munkák ismertetését a 2. évtől.

**Deák István György polgármester** Pl a csatorna-fedlap felújítást a Zalavíz közbeszerezteti?

**Böcskey Zsolt Zalavíz Zrt:** Amennyiben az elfogadott munkákat az önkormányzat mással kívánja elvégeztetni az önkormányzat, arra természetesen lehetősége van. A műszaki előírásokat be kell tartani.

**Szabó Frigyes** **alpolgármester**: A képződött használati díjat felújításra kell költeni. Az önkormányzat is jelölhet meg olyan hibákat, amelyekre költeni szeretne?

**Deák István György polgármester** A pethőhenyei lakosok tudják, hogy a kutak vízszintje hol kezdődik. Megérti, hogy a szivárgás gondot jelent, de szerinte itt ilyen nincs. Szerinte fontosabb lenne az I. telep szellőztetésének megoldása.

**Böcskey Zsolt Zalavíz Zrt:** A polgármester által elmondott csőfektetéssel történő szellőztetés nem fogja a gondot megoldani. A zalavíz már javasolt erre megoldást.

**Deák István György polgármester** Van már ilyen.

**Böcskey Zsolt Zalavíz Zrt:** Már csináltak ilyen megoldást, de nem hozta meg az elvárt hatást, ezért ilyent többet nem csinálnak.

**Szabó Frigyes** **alpolgármester**: A vegyszerek szerinte nem bomlasztanak semmit. Ma is elviselhetetlen bűz volt. Ezt nem lehet megszűntetni?

**Böcskey Zsolt Zalavíz Zrt:** Rendelnek olyan vegyszert, amely talán segíthet. A csővel történő szellőztetés nem fog megoldást hozni.

**Szabó Frigyes** **alpolgármester**: Másfél éve is szétcsúszott a cső, nem azért volt olyan büdös?

**Deák István György polgármester** A szétcsúszott cső sokáig úgy volt. Megérkezett a zalavíz javító csoportja, eltöltötték ott az időt, mondjuk a kocsiban, ettek stb. aztán mentek tovább. Ezt látják a lakosok, és elmondják. Amikor kijönnek, és megnéznék az aknát, akkor talán nem lenne ennyi baj. Amikor meg tényleg gond és baj van, akkor egyszerre javítanak.

**Szabó Frigyes** **alpolgármester**: Hónapokig nem vette észre senki a szétcsúszott csövet, a szennyvíz meg csak folyt.

**Deák István György polgármester** Kérte, hogy mondják meg a kijövő embereknek, hogy mindig nézzék meg az aknát.

**Böcskey Zsolt Zalavíz Zrt:** Meg fogják a dolgozóknak mondani.

**Deák István György polgármester** Annyit kér csak, hogy amikor kijönnek, akkor … Több mint egy éve neki tolattak a bódénak is.

**Böcskey Zsolt Zalavíz Zrt:** Ezt a bódé dolgot még nem hallotta.

**Deák István György polgármester** Annyit kér, hogy ezeket a dolgokat orvosolják. Javasolja, hogy azért fogadják el a tervet.

**Böcskey Zsolt Zalavíz Zrt:** Amennyiben az önkormányzat nem rendeli meg a munkákat akkor azokat bárkivel elvégeztethetik.

**Kövesi Ferencné képviselő:** Nem olyan régen készült a csatornarendszer, nem is kevés pénzért. A korróziós dolgok miért nem akkor lettek megoldva.

**Böcskey Zsolt Zalavíz Zrt:** A műanyagozást mindig erőteljesen támogatják. Nem tud arra válaszolni, hogy itt miért nem így készült. Ez egy elővigyázatossági intézkedés, hiszen az akna teljes átépítése 6 millió Ft lenne, a műanyagozás 1-2 millió amivel az átemelő élettartama meghosszabbításra kerül. Ezzel a technológiával az akna nem megy tönkre soha. Vélhetően így lett kiírva akkor a beruházás.

**Deák István György polgármester:** Amikor készítették, elferdült az egész, és amikor látták ezt a kivitelezők, akkor leverték körkalapáccsal. Látta, hogy nézegették függővel, szerinte most is ferde az akna. Már kivitelezéskor elrontották. Kenhető bevonatok is vannak.

**Böcskey Zsolt Zalavíz Zrt:** Vannak ilyen kenhető bevonatok, de ez nem jelent igazi megoldást, hiszen nincs jelentős megtakarítás az elért eredmény pedig nem elégséges.

18, 46. órakor Böcskey Zsolt elköszönt és távozott a képviselő-testület üléséről.

**Állampolgár**: Véleménye szerint egy független szakértő, ha megnézné a rendszert, az meg tudná mondani, hogy igazából szükséges-e a tervben foglalt idegenvíz kizárást elvégezni.

**Szabó Frigyes alpolgármester:** Már korábban is elemezték, hogy milyen költségek viszik el a pénzt. Amikor egy rossz szivattyút leszerelnek javításra, akkor hoznak egy csere szivattyút, a felszerelésnek ide-oda szállításnak is költsége van nem is kevés.

**Állampolgár**: Lehet, hogy meg kellene vizsgálni, mennyibe kerül egy szivattyú, mert pl 5 évente mindet le kellene cserélni.

Napirend tárgyalását az ülést levezető polgármester felfüggesztette, a képviselő-testület később hoz a napirend tárgyában döntést. Az ülést levezető polgármester a következő napirend tárgyalását kezdte meg.

1. **Egyebek**
* **Ingatlan értékesítés
Előadó: Deák István György polgármester**

**Deák István György polgármester**: Elmondta, hogy az Önkormányzat tulajdonába áll a Pethőhenye 300 hrsz. alatti ingatlan, amelyet 2005. évben egy úrnak eladott ugyan az önkormányzat, de a vevő nem gondoskodott az ingatlan átírásáról, adásvételi szerződést nem készíttetett, jelenleg ismeretlen helyen tartózkodik. Az ingatlanon lévő épület összeomlott. Az önkormányzat megoldotta a balesetveszélyt, de a teljes rendezés jelentős költséget tenni ki. Felkérte az ülésen megjelent Máté Gábor pethőhenyei lakost ismertesse a képviselő-testülettel az ingatlanra vonatkozó vételi szándékát.

**Máté Gábor vevő:** Elmondta, hogy szeretné a Pethőhenye, Hunyadi u. 10. szám alatti ingatlan megvásárolni. Az ingatlan vételáraként 300.000 Ft-ot fizetne és egyúttal vállalja a területen lévő romos, összedőlt ház eltakarítását is.

**Deák István György polgármester**: A vevő részére felajánlotta az ingatlan mellett található önkormányzat tulajdonát képező 303. hrsz-ú 962 m2 nagyságú beépítetlen ingatlant 200.000 Ft összegű vételár megfizetése mellett. Ezen két ingatlannal együtt összesen 1590 m2 nagyságú területet tud használni akár együtt, akár külön-külön is.

**Máté Gábor vevő:** Megtekinti az ingatlant amennyiben az elképzeléseinek megfelel akkor megvásárolja a Pethőhenye 303 hrsz-ú ingatlant is a meghatározott 200.000 Ft összegű vételárért.

**Deák István György polgármester**: Indítványozta, hogy az önkormányzat az 1/1-ben tulajdonát képező 300 hrsz.ú, természetben Hunyadi u.10. szám alatti 628 m2 nagyságú kivett lakóház, udvar, gazdasági épület művelési ágú ingatlant 300.000 Ft összegű vételár megfizetése mellett, valamint az önkormányzat 1/1-ben tulajdonában álló Pethőhenye 303 hrsz alatti 962 m2 nagyságú beépítetlen területművelési ágú ingatlan 200.000 Ft összegű vételár megfizetése mellett értékesíti Máté Gábor Zalaegerszeg, Deák Ferenc tér 3-5 III.7. szám alatti lakos részére.

További kérdés, hozzászólás a napirenddel kapcsolatosan nem hangzott el, az ülést levezetőpolgármester anapirend tárgyalását lezárta, megállapította, hogy az ülés határozatképes, jelenlévő képviselők száma 5 fő, majd szavazásra bocsátotta a napirend tárgyában elhangzott indítványt.

Pethőhenye Község Önkormányzati Képviselő-testülete 5 igen egyhangú szavazattal a következő határozatot hozta:

**Pethőhenye Község Önkormányzati Képviselő-testületének
56/2016.(VIII.15.) számú határozata**

Pethőhenye Község Önkormányzati Képviselő-testülete az 1/1-ben tulajdonában álló Pethőhenye 300 hrsz-ú , természetben Pethőhenye Hunyadi u. 10. szám alatti 628 m2 nagyságú kivett lakóház, udvar, gazdasági épület művelési ágú ingatlant 300.000 Ft összegű vételár megfizetése mellett továbbá az 1/1-ben tulajdonában álló Pethőhenye 303 hrsz alatti 962 m2 nagyságú beépítetlen területművelési ágú ingatlan 200.000 Ft összegű vételár megfizetése mellett értékesíti Máté Gábor Zalaegerszeg, Deák Ferenc tér 3-5 III.7. szám alatti lakos részére.

Vevő tudomásul veszi, hogy a Pethőhenye 300 hrsz. alatt található ingatlanon lévő épület összedőlt, annak bontása és törmelék eltakarítása őt terheli.

Vevő tudomásul veszi, hogy az ingatlan a vételár megfizetésekor kerül tulajdonába, vezethető át az ingatlan nyilvántartásban. Vevő az értékesített ingatlanok hasznait szedheti költségeit viseli az adás-vételi szerződés aláírásától számítva.

Az ingatlan adás-vételével kapcsolatos ügyvédi költség a vevőt terheli.

Pethőhenye Község Önkormányzata a Nemzeti Vagyonról szóló 2011. évi CXCVI törvény 14.§. (4) bekezdésére tekintettel nem értesíti a Magyar Nemzeti Vagyonkezelő Zrt-t az ingatlan értékesítéséről, mivel az értékesítésre kerülő ingatlan Magyarország 2016. évi központi költségvetéséről szóló 2015. évi C. törvény, 5.§. (3) bekezdés a) pontjában meghatározott 2016. évre vonatkozó 25 milli forint bruttó forgalmi érték 20%-át nem éri el.

Pethőhenye Község Önkormányzata felhatalmazza a polgármestert az ingatlanokat érintő adás-vétel szerződés aláírására.

* **Titkársági ügyintéző alkalmazása
Előadó: Deák István György polgármester**

**Deák István György polgármester:** Üdvözölte Scridon-Siklódi Noémit, majd elmondta, hogy Nagypálitól nagy a távolság. Fokozatosan bővült az ellátotti kör. Azt a munkát kellene ellátni, amely az önkormányzatnál felmerül. Megkérdezte van-e jogosítványa.

**Scridon-Siklódi Noémi:** Köszöntötte a képviselő-testületet. Elmondta, hogy jogosítványa nincs. Röviden bemutatkozott.

**Szita Gabriella jegyző:** Ismertette a törvényben meghatározott alkalmazási feltételeket.

**Scridon-Siklódi Noémi:** Elmondta, hogy egyedül nevel két gyermeket, az egyik óvodába másik általános iskolába jár, ezért neki a Pethőhenyéről 16,45 órakor Zalaegerszegre induló autóbusz járat nem megfelelő, neki a korábbi 15,20 órakor induló Zalaegerszegi járattal kellene elmennie annak érdekében, hogy az iskolába odaérjen a gyermekéért.

**Szita Gabriella jegyző:** Elmondta, hogy a munkaidő 7,30-tól 16 óráig tart, vagy gyermekek esetében elkezdhető 8,00 órakor de így 16,30-ig tart a munkaidő. Egyéb tekintetben nem tudnak 8 órás foglalkoztatás esetében rugalmasak lenni.

A napirenddel kapcsolatosan egyéb nem hangzott el, a napirend tárgyalását az ülést levezető polgármester lezárta, a képviselő-testület áttért a következő napirend tárgyalására.

* **Közlekedési költségtámogatás
Előadó: Deák István György polgármester**

**Deák István György polgármester** A napirenddel kapcsolatosan elmondta, **hogy** Véleménye szerint az önkormányzat rendeletében meghatározott diákok részére folyósítható közlekedési költségtérítés összegét a tavalyi évben meghatározott összegben állapítsa meg az önkormányzat ebben az évben is. Kérte a képviselőket mondják el véleményüket.

Kérdés, hozzászólás nem hangzott el.

**Deák István György polgármester:** Indítványozta, hogy azon általános iskolás diákok részére, akik nem a tankerület által meghatározott körzeti iskolában végzik tanulmányaikat, azok részére az utazási költségekhez történő hozzájárulást 10.000 Ft összegben, a középiskolás diákok részére szintén 10.000 Ft összegű közlekedési költségtérítést állapítson meg az önkormányzat.

További kérdés, hozzászólás a napirenddel kapcsolatosan nem hangzott el, az ülést levezető polgármester a napirend tárgyalását lezárta, megállapította, hogy az ülés határozatképes, jelenlévő képviselők száma 5 fő, majd szavazásra bocsátotta az elhangzott indítványt.

Pethőhenye Község Önkormányzati Képviselő-testülete 5 igen egyhangú szavazattal a napirend tárgyában a következő határozatot hozta:

**Pethőhenye Község Önkormányzati Képviselő-testületének
57/2016.(VIII.15.) számú határozata**

Pethőhenye Község Önkormányzati Képviselő-testülete 2016. évben a Pethőhenye község közigazgatási területén állandó lakcímmel rendelkező nem a tankerület által meghatározott körzeti általános iskolában tanuló diákok és a középiskolában tanulmányokat folytató diákok részére a közlekedési költségeikhez 10.000 Ft összegű támogatást nyújt a támogatást a szociális igazgatás és szociális ellátások helyi szabályairól szóló 9/2015.(IX.4.) önkormányzati rendelettel módosított 5/2015(II.23.)önkormányzati rendeletben foglaltaknak megfelelően kell folyósítani.

A képviselő-testület felkéri a polgármestert gondoskodjon a támogatások kifizetéséről.

 **Határidő: 2016. október 30.**

 **Felelős: Deák István György polgármester**

* **15 éves fejlesztési terv tárgyalásának folytatása
Előadó: Deák István György polgármester**

**Deák István György polgármester:** Véleménye szerint a Zalavíz Zrt által kiküldött határozati javaslatot fogadja el a képviselő-testület a 2017.évi elfogadott Gft-ben szereplő munkák Zalavíz Zrt által történő elvégzése kihagyásával. Kérte a képviselőket mondják el véleményüket.

Kérdés, hozzászólás nem hangzott el.

**Deák István György polgármester:** Indítványozta a napirend tárgyában megküldött előterjesztésben lévő szenyvíz víziközmű és ivóvíz víziközmű rendszer 2017-2031 időszakra elkészített gördülő fejlesztési tervének elfogadására vonatkozó határozati javaslat elfogadását a 2017.évre vonatkozó munkák Észak-zalai Víz és Csatornamű Zrt-nél történő megrendelés kihagyásával.

További kérdés, hozzászólás a napirenddel kapcsolatosan nem hangzott el, az ülést levezető polgármester a napirend tárgyalását lezárta, megállapította, hogy az ülés határozatképes, jelenlévő képviselők száma 5 fő, majd szavazásra bocsátotta az elhangzott indítványt.

Pethőhenye Község Önkormányzati Képviselő-testülete 5 igen egyhangú szavazattal a napirend tárgyában a következő határozatot hozta:

**Pethőhenye Község Önkormányzati Képviselő-testületének
58/2016.(VIII.15.) számú határozata**

Pethőhenye Község Önkormányzati Képviselő-testülete az Észak-zalai Víz és Csatornamű Zrt által készített 15 éves gördülő fejlesztési terven leírtakkal 2017-2031 időszakra egyetért, azt az írásos előterjesztésben foglaltaknak megfelelően elfogadja.

A képviselő testület felhatalmazza a polgármestert, a meghatalmazás aláírására, mely a víziközmű-szolgáltatásról szóló 2011. évi CCIX. törvény (továbbiakban Vksztv.) és a 2013. évi 58. Korm. rendelet, illetve a 61/2015. évi NFM rendelet alapján elkészített és elfogadott 2017-2031 évi 15 éves gördülő fejlesztési terv beruházási tervrészére vonatkozóan tartalmazza az Észak-zalai Víz- és Csatornamű Zrt. képviseleti felhatalmazását a Magyar Energetikai és Közmű-szabályozási Hivatal gördülő fejlesztési tervvel kapcsolatos eljárás során.

 **Határidő**: **2016. szeptember 15.**

 **Felelős**: **Deák István György polgármester**

* **Tájékoztató vis maior eseményről
Előadó: Deák István György polgármester**

**Deák István György polgármester:** Tájékoztatta a képviselő-testületet, hogy a heves esőzés miatt kár érte a Cigányhegyre vezető két utat, ezért ezen kárt bejelentették a vis maior igénylési felületen annak érdekében, hogy a keletkezett károkat az önkormányzat helyre tudja állítani.

A napirenddel kapcsolatosan egyéb nem hangzott el, a napirend tárgyalását az ülést levezető polgármester lezárta.

Egyéb nem hangzott el, a polgármester bejelentette, hogy az elfogadott napirendet a képviselő-testület megtárgyalta, megkérdezte a képviselőket, van-e egyéb közérdeket érintő kérdésük, vagy bejelentésük.

Egyéb közérdeket érintő kérdés, bejelentés nem hangzott el, a polgármester megköszönte a megjelenést és az ülést 19,31 órakor bezárta.

**K.m.f.**

 **Deák István György Szita Gabriella
 polgármester jegyző**